Diari Oficial de la Generalitat Valenciana


Sumari del DOGV 3770, del 13-06-2000 (2000/4749)

RESOLUCIÓ de 18 de maig de 2000, de la directora general de Planificació i Gestió del Medi de la Conselleria de Medi Ambient per què s'ordena la part dispositiva de la declaració d'impacte ambiental.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3770

Data del DOGV
:   13-06-2000

Secció del DOGV
:   V. ALTRES ANUNCIS - E) MEDI AMBIENT

Número del document
:   2000/4749


Data del document
:   18-05-2000

Organisme emissor
:   Conselleria de Medi Ambient

Tipus de document
:   Resolució

Descriptors 

:   * Alzira
    * Pobla Llarga, la
    * Carcaixent
    * Castelló
    * impacte ambiental
    * vigilància del medi ambient

RESOLUCIÓ de 18 de maig de 2000 de la directora general de Planificació i Gestió del Medi de la Conselleria de Medi Ambient per què s'ordena la part dispositiva de la declaració d'impacte ambiental. [2000/X4749]
  
Els articles 4.3 i 22 del Reial Decret Legislatiu 1302/1986, de 28 de juny, d'Avaluació d'Impacte Ambiental i del Reial Decret 1131/1988, de 30 de setembre, pel que s'aprova el Reglament per a l'execució de l'anterior decret, respectivament, estableixen l'obligatorietat de fer pública la Declaració d'Impacte Ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, estableixen l'obligatorietat de fer pública la declaració d'impacte ambiental, i en particular, de publicar aquesta declaració en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana la declaració d'impacte ambiental relacionada en l'annex
  
València, 18 de maig de 2000.- La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 473/98-AIA sobre el Plec de bases tècniques per al concurs i execució de les obres de l'estació Depuradora d'Aigües Residuals del Sistema Alzira (València), promogut per la Confederació Hidrogràfica del Xúquer i que afecta als termes municipals d'Alzira, Carcaixent, la Pobla Llarga i Castelló de la Ribera.
  
Vist que el dit plec de bases tècniques té per objecte el projecte, construcció, subministrament, muntatge i proves d'equips i instal·lacions de l'EDAR del Sistema Alzira, així com dels col·lectors generals del sistema Alzira, aquests últims arreplegats en el projecte redactat per la Divisió de Recursos Hidràulics de la Conselleria d'Obres Públiques, i que passa a formar part integrant del plec.
  
Atés que el Sistema Alzira comprèn la unificació dels vessaments de les poblacions d'Alzira, Carcaixent, la Pobla Llarga i Castelló de la Ribera en una única estació depuradora ubicada al terme municipal de Carcaixent.
  
Atés que, en data 21 de setembre de 1998, la Confederació Hidrogràfica del Xúquer va remetre la documentació tècnica i l'estudi d'impacte ambiental corresponent al plec de bases per al concurs de projecte i obra de l'estació depuradora del sistema Alzira i que inclou la xarxa de col·lectors generals.
  
Atés que, en data 23 de febrer de 1999 s'efectua una consulta al servei de Planificació dels Recursos Hidrològics de la Direcció General de Qualitat Ambiental d'aquesta Conselleria, i que es rep en data 25 de març de 1999 l'informe corresponent, en el qual s'assenyalen els següents aspectes:
  
«Ja que l'EDAR en qüestió està destinada a tractar aigües d'origen urbà i industrial, és necessari que l'Ajuntament d'Alzira obligue i vigile que es complisquen les corresponents ordenances d'abocament previ a la connexió de les indústries a la xarxa de clavegueram, ja que la presència accidental d'alguna substància tòxica o inhibidora en concentracions elevades és molt perillosa i podria donar lloc a greus alteracions del procés biològic de l'EDAR, sent per tant necessari introduir sistemes de control que permeten detectar a l'afluent de l'EDAR quan la concentració d'algun element tòxic supere un llindar determinat.
  
Ja que el destí final de l'aigua de moltes séquies receptores dels abocaments és la llacuna de l'Albufera, zona classificada com a sensible d'acord amb els criteris de la Directiva 91/271/CEE, s'ha de prestar especial atenció al contingut de nutrients (Ntotal<10 mg/l'i P<1 mg/l). Quant a la resta de paràmetres a considerar, els seus valors han de ser inferiors als arreplegats en el Reglament Públic Hidràulic, controlant especialment les concentracions de bor en l'efluent, de forma que en el vessament final no se superen els 2 mg/l, ja que concentracions superiors poden provocar problemes de toxicitat en cítrics.
  
Així mateix, s'ha de garantir l'adequat abocament o utilització dels fangs i restes de residus sòlids i pastosos generats a les instal·lacions, registrant a la planta les quantitats eliminades i el seu destí. En el cas que aquests fangs es destinen al sector agrari s'hauran d'ajustar a allò que s'ha establit en el Real Decret 1.310/1990, de 29 d'octubre, i l'Ordre de 26 d'octubre de 1993, si no és així han de ser caracteritzats i eliminats d'acord amb les seues característiques».
  
Atés que l'Estudi d'Impacte Ambiental del plec de bases tècniques per al concurs de projecte i execució de les obres de l'estació depuradora d'aigües residuals del sistema Alzira (València) i que inclou el sistema de col·lectors projectat, ha sigut sotmès a informació pública mitjançant anunci de la Confederació Hidrogràfica del Xúquer publicat en el Butlletí Oficial de la província de València núm. 90, de 17.04.1998, havent-se presentat una reclamació o informe sense consideració d'al·legació per l'Ajuntament de Carcaixent, segons certificats de la Confederació Hidrogràfica del Xúquer remesa, en data 21 de setembre de 1998, junt amb els certificats en el mateix sentit dels ajuntaments d'Alzira, Carcaixent, la Pobla Llarga i Castelló de la Ribera.
  
Vist que, d'acord amb l'informe elaborat per l'Ajuntament de Carcaixent, tant l'emplaçament de l'EDAR en la partida del Quadre com el traçat de col·lectors en terme municipal de Carcaixent, són congruents amb el planejament urbanístic d'aquest municipi. A més a més, en aquest informe es destaquen els punts més conflictius en què el projecte i més concretament el traçat de col·lectors, pot incidir en els valors naturals (plantació de moreres enfront de Sant Roc) i culturals (pont de la Vila, església de Sant Bertomeu i ermita de Sant Roc).
  
I es va informar respecte d'això des de la Confederació Hidrogràfica del Xúquer indicant que els elements d'interès cultural i històric als quals es fa referència, han sigut considerats en el disseny de les obres, i encara que les mateixes no els afecten directament, es prendran totes les precaucions quant a la seua protecció durant la fase de construcció als seus voltants.
  
Atés que es projecta la construcció d'una estació depuradora amb un cabal mitjà diari de 26.400 m3/dia per a una població equivalent de 154.000 habitants, una xarxa de col·lectors amb una longitud de 20.500 metres i una sèrie de bombaments intermedis. Aquesta estació depuradora consta de dues línies d'aigua per a un cabal màxim de 4.400 m3/h, una línia de fangs amb espessiment per gravetat i flotació, una línia de gas per al seu emmagatzematge i utilització com a combustible en el sistema de calefacció de la digestió, i un pou d'arreplegada de buidatges.
  
Atés que en la majoria dels casos, les conduccions dels col·lectors discorren paral·leles a camins rurals flanquejats per vegetació escassa, erms i principalment camps de cítrics, recorrent també alguns d'ells vials urbanitzats. No obstant això, i d'acord als plans de vegetació afectada per les obres, el col·lector o ramal-M circula seguint una traça paral·lela al barranc de Barxeta, afectant alguna massa de xops, salzes i oms. També el ramal-F travessa una zona de pins, xops i olivera i un àrea en què s'assenyala l'existència de Quercus sp. De la mateixa manera s'assenyalen xops al ramal-D i oms al ramal-C. Tots ells són enclavaments puntuals en què les afeccions que puguen produir-se sobre els exemplars arboris existents entenem que poden reduir-se i limitar-se amb una execució acurada de les obres. No obstant això, serà necessari un replantejament previ de la traça de la conducció de forma que es vegen afectats el menor nombre possible dels exemplars arboris existents, devent així mateix procedir-se després de l'execució de les obres, a la plantació de nous exemplars amb objecte no sols de reposar aquells que inevitablement s'hagen vist afectats, sinó de millorar la qualitat escènica dels escassos enclavaments naturals existents a la zona.
  
Atés que, respecte de la parcel·la d'ubicació de la depuradora, s'afirma que aquesta, d'extensió suficient per a contenir les instal·lacions projectades així com una futura ampliació de la depuradora d'acord a les previsions contingudes en el plec de bases, disposa de bons accessos, i té possibilitat d'abocament posterior al riu Xúquer, abocament que ha de realitzar-se mitjançant impulsió donada la diferència de cotes entre la rasant del col·lector general de l'EDAR (+18,00 m) i la cota d'abocament al riu (+22,00 m). Així mateix s'assenyala que la parcel·la en qüestió es troba a cota no inundable. No obstant això, d'acord amb el Mapa Geocientífic de la província de València, l'emplaçament triat es troba sotmès a risc mitjà d'inundació. Per tant resulta imprescindible, tal com s'exigeix en el plec de bases segons el qual l'EDAR ha de localitzar-se a cota no inundable, resulta imprescindible, com diem, que s'elabore un estudi hidrològic específic que avalue el risc d'inundabilitat de la parcel·la concreta que ens ocupa i establisca les mesures constructives necessàries a fi de reduir el risc existent a valors admissibles.
  
Atés que es preveu l'abocament de l'aigua depurada al riu Xúquer, el qual discorre a uns 500 metres de la vora de la parcel·la d'emplaçament de la depuradora, excepte en els casos en què les circumstàncies generals ho aconsellen, és a dir en anys de dèficits de pluja en què l'aigua depurada serà incorporada a les dotacions de regatge.
  
Ja que tant el riu Xúquer com a part de la xarxa de séquies existent van a portar les seues aigües amb destí final al llac de l'Albufera, l'execució del projecte de depuració que ens ocupa, suposarà una millora de la qualitat ambientals no sols del riu Xúquer, sinó també de les aigües de la llacuna, al sanejar els actuals abocaments contaminants.
  
Ara bé, convé assegurar que la disminució del cabal del riu derivada de la utilització de les aigües depurades per a regatge en èpoques de sequera, no té efectes perniciosos per a l'ecosistema del Parc Natural de l'Albufera, per la qual cosa han d'establir-se en el programa de vigilància ambiental factors de control que disparen l'alarma respecte d'això, garantint la no influència negativa en aquest sentit, mitjançant l'adopció de les mesures complementàries que s'estimen necessàries, arribat el cas, per al manteniment de les característiques ecològiques del parc natural.
  
Per un altre costat, els sobreeixidors de crescuda projectats en la capçalera de col·lectors i els abocaments dels quals es destinen a llit públic (riu Verd, barranc de Barxeta, etc.), o a séquies existents, han de restringir-se per al seu ús exclusiu en cas d'emergència, ja que ens trobem dins de l'àmbit de la conca hidrogràfica de l'Albufera i més concretament en una zona constituïda per terrenys molt vulnerables a la contaminació d'aqüífers per porositat dels materials que els formen, podent derivar-se dels dits abocaments no depurats greus conseqüències no sols sobre l'ecosistema de la llacuna de l'Albufera, sinó sobre l'aqüífer del qual s'abasten mitjançant captacions diversos municipis.
  
Atés que es preveuen els següents destins per als subproductes produïts en la depuradora:
  
1. Els detritus del desbast s'arreplegaran en contenidors per a posteriorment traslladar-los a l'abocador municipal amb recollida a la instal·lació pel servei públic.
  
2. De la mateixa manera s'actuarà amb les arenes procedents del desarenador, bromeres i flotants.
  
3. Els fangs secs seran emmagatzemats en tremuges per a la posterior retirada a un abocador, sense que es concrete de quin abocador es tracta.
  
Atés que d'acord amb el plec de bases:
  
1. El procés es dimensionarà per a reduir al màxim les possibilitats d'olors, per al qual el projecte de la depuradora contempla la construcció d'un edifici de pretractament, a què s'incorporen equips ventiladors i dues torres de rentatge amb àcid clorhídric i hipoclorit sòdic.
  
2. Es realitzarà una acurada elecció dels equips perquè no produïsquen vibracions, trepidacions o sorolls per damunt dels nivells màxims admesos.
  
3. Es cuidarà que les instal·lacions s'adeqüen estèticament a l'entorn. Per a això es projecta la creació de pantalles d'ocultació a la parcel·la d'ubicació d'aquesta depuradora. Així mateix, s'indica que han de ser enjardinades totes les superfícies lliures al costat de les instal·lacions de la depuradora, procedint a la creació d'una praderia de gram americà i incorporant massissos de plantes arbustives i grups d'arbres. Sent totes les plantes de poques exigències de conservació i autòctones o integrades paisatgísticament i estèticament a la zona.
  
Atés que d'acord amb l'informe de l'anàlisi d'aigües residuals elaborat pel departament de química de la Universitat Politècnica de València, s'han detectats vessaments puntuals de cianur a la xarxa de clavegueram d'Alzira, sent aquest un anió altament tòxic, la qual cosa implica la necessitat d'impedir aquest vessament a fi d'evitar l'enverinament del procés depuratiu. Així, resulta completament necessari localitzar la font emissora, havent de controlar així mateixa la resta d'abocaments a la xarxa de clavegueram per a evitar l'aparició de metalls pesats tals com el cadmi i el mercuri, la presència del qual ha sigut detectada d'altra banda en una anàlisi efectuada de les aigües del riu Xúquer.
  
Aquest estricte control dels abocaments a les diferents xarxes de clavegueram ha de dur-se a cap en cada un dels quatre ajuntaments afectats, havent de ser exigit des de l'organisme gestor de l'EDAR, principalment quan no es projecta cap tractament fisicoquímic en la depuradora.
  
Vist que l'Estudi d'Impacte Ambiental arreplega una anàlisi relativa a la possible presència de jaciments arqueològics o paleontològics, béns etnològics i art rupestre al llarg del recorregut tant del traçat dels col·lectors generals com als terrenys on va ubicada la depuradora, no havent-se detectat cap afecció que puga suposar inconvenients a l'execució normal del projecte.
  
Atés que s'arrepleguen en l'estudi d'impacte ambiental una sèrie de mesures protectores i correctores, que podem resumir com segueix:
  
Mesures protectores en fase de construcció
  
- Vigilància arqueològica de les obres
  
- Regatge de superfícies per a evitar producció de pols
  
- Limitació estricta de la zona d'obra
  
- Utilització de préstecs i/o pedreres legalitzades
  
- Utilització d'abocadors autoritzats
  
- No abocament de restes d'obra
  
- Recollida dels residus tòxics i/o perillosos (olis, lubricants de maquinària...) i lliurament a gestor autoritzat
  
- Travessada de séquies únicament per camins existents
  
- Comprovació per un especialista de la inexistència de nius i altres refugis per a la fauna en la traça dels col·lectors
  
- Disseny integrat de les edificacions en l'entorn en què s'ubiquen
  
- Localització adequada dels parcs de maquinària i magatzems de materials
  
Mesures protectores en fase d'explotació
  
- Planificació dels itineraris a utilitzar pels camions i disminució de la seua velocitat a fi de disminuir el soroll
  
- Mesures preventives del control d'olors
  
- Reciclatge dels carrets de les bobines utilitzades per a la instal·lació elèctrica
  
- Pla de Gestió de residus generals de la depuradora
  
Mesures correctores
  
- Revegetació de totes les zones susceptibles de poder fer-ho, és a dir, a les conduccions enterrades, a les zones de recollida de materials i parcs de maquinària, i als enjardinaments de la parcel·la de la depuradora, incloent-hi pantalles vegetals en aquesta parcel·la al marge de la VV-1922, per a ocultació de les instal·lacions.
  
- Reutilització del sòl fèrtil retirat de forma selectiva
  
- Trasllat de fangs a una planta de tractament
  
Atés que es considera adequat el programa de vigilància ambiental desenvolupat en l'estudi d'impacte ambiental, en el qual es preveu l'elaboració d'una sèrie d'informes tècnics ambientals tant ordinaris com de caràcter extraordinari, a remetre a aquesta Conselleria de Medi Ambient i a elaborar durant les dues fases en què es divideix el dit programa de vigilància i que són: una primera durant l'execució del projecte, des de l'acta de replantejament fins a la recepció de les obres; i una segona fase durant l'explotació, que al seu torn es divideix en dues etapes, una des de l'acta de recepció fins al període de garantia i una altra des de la fi del període de garantia fins als dos anys següents.
  
Atés que el projecte examinat constitueix un dels supòsits fàctics en els que resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprèn de l'article 5 de la Llei d'Impacte Ambiental i concordants del seu reglament.
  
Atés que en l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que hi són aplicables.
  
Vist que l'article 5 del Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes a què s'aplique aquesta llei.
  
Vist que el Reglament Orgànic i Funcional de la Conselleria de Medi Ambient, aprovat per Decret 36/1997, de 26 de febrer de 1997, del Consell de la Generalitat Valenciana, atribueix a la Direcció General per al Desenvolupament Sostenible la competència per a la tramitació i formulació de la declaració d'impacte ambiental.
  
Per tot això, fent ús de les facultats que tinc legalment atribuïdes, formule la següent:
  
Declaració d'impacte ambiental.
  
Primer
  
Estimar acceptable, només a efectes ambientals, el Plec de bases tècniques per al concurs i execució de les obres de l'Estació Depuradora d'Aigües Residuals del Sistema Alzira (València), promogut per la Confederació Hidrogràfica del Xúquer, sempre que es complisca allò que s'ha especificat en l'Estudi d'Impacte Ambiental així com els següents condicionants:
  
1) Els materials necessaris per a l'execució del projecte han de procedir de préstecs o pedreres existents i legalment autoritzades.
  
De la mateixa manera, s'han de destinar a un abocador controlat tots aquells materials sobrants, enderrocs i qualsevol altra resta produïda tant per les obres com durant l'explotació de les instal·lacions.
  
En particular, s'ha de garantir durant l'explotació l'adequat abocament o utilització dels fangs i resta de residus sòlids i pastosos generats a les instal·lacions, registrant en planta les quantitats eliminades i el seu destí.
  
No s'han de permetre en cap cas extraccions o vessaments indiscriminats. Es recorda al promotor que tant l'obertura de noves zones d'extracció com la creació d'abocadors són actuacions subjectes a avaluació d'impacte ambiental d'acord a la legislació vigent.
  
2) L'execució de rases per a instal·lació de canonades en aquelles zones pròximes o immergides en enclavaments amb vegetació natural (omedes, alberedes, salzedes, etc.), s'ha de realitzar de forma que es limite al màxim l'afecció d'exemplars arboris existents, havent de procedir així mateix a la restauració de la vegetació de ribera afectada en aquests enclavaments.
  
3) En el programa de vigilància ambiental s'ha d'incloure un control del rendiment de depuració obtingut, per al qual s'ha d'efectuar l'analítica corresponent a l'afluent i efluent, tant per a la línia d'aigua com per a la línia de fangs.
  
En el cas que es destine l'aigua per a regatge, s'ha d'incloure una anàlisi de la salinitat i una anàlisi bacteriològica en què es determinen els paràmetres indicadors de contaminació fecal.
  
La periodicitat de les preses de mostres ha de ser setmanal i s'ha de realitzar i remetre a aquesta Direcció General un informe trimestral amb les conclusions que s'obtinguen.
  
Aquest informe ha de recollir, com a mínim, a més dels rendiments de depuració, controls setmanals sobre l'estat general de les instal·lacions, estat i evolució del procés depuratiu, estat del manteniment, compliment de les normes de seguretat i higiene, destí de l'efluent i dels fangs i residus generats, impacte ambiental de la planta: sorolls, olors, augment dels vectors d'infecció, grau d'integració paisatgística de les obres, cabals tractats i desviació respecte de les previsions de projecte quant a dimensionament de les instal·lacions, etc.
  
En funció dels resultats obtinguts, cal adoptar durant el primer any de funcionament de les instal·lacions, les mesures correctores que siguen necessàries.
  
En particular, en períodes de sequera cal dissenyar en coordinació amb el Consell Directiu del Parc Natural de l'Albufera, les mesures necessàries per a garantir que es mantinguen les característiques ecològiques del parc natural.
  
4) S'han d'adoptar les mesures necessàries per al compliment dels aspectes assenyalats en l'informe elaborat des del servei de Planificació dels Recursos Hidrològics i que ha sigut transcrit en la present declaració.
  
En particular:
  
- En el que es refereix al control dels abocaments a la xarxa de clavegueram, s'exigirà dels quatre ajuntaments afectats la vigilància en el compliment de la normativa d'abocament a la xarxa, havent de realitzar les analítiques necessàries de control de les aigües residuals que entren a la xarxa de col·lectors tal com s'estipula en l'annex I.C. de la Directiva 91/271/CEE sobre el tractament de les aigües residuals urbanes.
  
En particular s'exigirà de l'Ajuntament d'Alzira la localització i eradicació dels vessaments puntuals de cianur que han sigut detectats.
  
Quant a l'efluent vessat, aquest ha de complir en tot moment l'esmentada directiva.
  
Així mateix es donarà compliment a les normes establides en el Real Decret 509/1996, de 15 de març, de desenvolupament del Real Decret Llei 11/1995, de 28 de desembre, pel que s'estableixen les normes aplicables al tractament de les aigües residuals urbanes.
  
En el cas que les aigües depurades s'utilitzen per al regatge de vegetals de consum en cru o regatge per aspersió, el tractament de desinfecció es realitzarà de forma que el contingut en clor residual siga major de 0,6 mg/l. Si es tracta de fruiters o d'hortalisses per a consumir cuites, la concentració de clor residual ha de ser major de 0.3 mg/l.
  
El sistema de tractament dels fangs generats en l'EDAR s'ha d'ajustar a les característiques exigides segons el destí d'aquests fangs.
  
Així, en el cas de dipòsit en abocador cal garantir que els fangs obtinguts uns vegada sotmesos al tractament de deshidratació, tinguen un grau de sequedat (% en pes de sòlids secs) com a mínim del 30%.
  
En el cas que el fang es destine a l'agricultura, s'han de realitzar els controls pertinents amb el fi de garantir que aquest s'ajuste a allò que s'ha establit en el Real Decret 1.310/1990, de 29 d'octubre, i l'Ordre de 26 d'octubre de 1993, sobre la utilització de fangs de depuració en el sector agrari.
  
5) Atés que es tracta d'una zona que presenta una alta vulnerabilitat a la contaminació d'aqüífers per porositat, cal tenir especial atenció i precaució en efectuar qualsevol operació de què poguera derivar-se cap vessament contaminant, tant en les fases de construcció com d'explotació posterior de les instal·lacions.
  
S'exigirà una adequada impermeabilització de totes les instal·lacions de la planta depuradora a fi de garantir la no-afecció de les aigües subterrànies.
  
Si accidentalment es produeix algun abocament sòlid o líquid de qualsevol substància contaminant, s'ha de procedir a la immediata neteja i adequació de l'àrea afectada. En especial, s'han d'establir les mesures correctores necessàries per a evitar la contaminació dels llits de destí dels sobreeixidors de crescudes projectats en capçalera de col·lectors, havent de restringir-se l'ús d'aquests sobreeixidors exclusivament davant possibles situacions d'emergència.
  
Es recorda al promotor la prohibició de realitzar qualsevol abocament no autoritzat a la zona. En tot cas els canvis d'oli, filtres i qualsevol altre residu de manteniment de maquinària i vehicles han de ser degudament gestionats per taller o gestor autoritzat de residus tòxics i perillosos.
  
6) El projecte de construcció de l'estació depuradora d'aigües residuals ha d'incorporar un estudi del risc d'inundació en què s'han d'incloure les mesures i directrius explícites de protecció per a reduir els possibles efectes negatius que pogueren derivar-se.
  
7) Durant l'execució de les obres i en particular durant l'execució del tram de col·lectors en les proximitats de les zones urbanitzades, no s'han de realitzar treballs que puguen perjudicar el descans nocturn de la població, tant per impactes sonors o vibracions molestes com per elevada lluminositat.
  
8) Cal adoptar les mesures necessàries que garantisquen el compliment de les prescripcions establides en el Pla d'Ordenació dels Recursos Naturals de la Conca Hidrogràfica de l'Albufera, aprovat pel Decret 96/1995, de 16 de maig, del Govern Valencià, en especial quant a les directrius i normes d'aplicació directa quant a qualitat i depuració d'aigües residuals, apartat 5.4 de l'esmentat decret.
  
9) En relació amb les possibles afeccions que les obres projectades puguen produir sobre les vies pecuàries classificades existents, cal atenir-se al que disposa respecte d'això la legislació vigent; la Llei 3/1995, de 23 de març, de Vies Pecuàries (BOE de 24.03.1995), i en particular l'article 14, havent de sol·licitar davant la direcció territorial de Medi Ambient de València, i abans de l'inici de les obres, les necessàries autoritzacions per a ocupació temporal d'aquestes vies.
  
10) Cal extremar la vigilància de les obres corresponents al moviment de terres en l'excavació de les rases, de forma que si apareix algun vestigi o es trobaren restes arqueològiques, es paralitzen les obres i es comunica immediatament la troballa a la Direcció General de Patrimoni Artístic de la Conselleria de Cultura, Educació i Ciència, adoptant les mesures pertinents amb vista a la seua protecció i conservació, de conformitat amb allò que s'ha previst en els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.
  
11) La direcció d'obra exigirà el compliment de les mesures preventives i correctores contingudes en l'estudi d'impacte ambiental. De la mateixa manera s'exigirà el compliment dels condicionants de la present declaració d'impacte ambiental. Per a això, s'inclouran en el pressupost del projecte de construcció les partides pressupostàries necessàries per a executar-lo.
  
Segon
  
Notificar a les persones interessades que contra la present resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret estimen pertinents.
  
Tercer
  
Publicar en el Diari Oficial de la Generalitat Valenciana la present declaració d'impacte ambiental, d'acord a allò que s'ha disposat en l'article 28 del Decret 162/1990, de 15 d'octubre, del Consell de la Generalitat Valenciana, pel que s'aprova el Reglament d'Execució de la Llei 2/1989, de 3 de març, d'Impacte Ambiental.